CELEX: 62007CJ0376
Language: da
Date: 2009-02-19
Title: Domstolens Dom (Tredje Afdeling) af 19. februar 2009.#Staatssecretaris van Financiën mod Kamino International Logistics BV.#Anmodning om præjudiciel afgørelse: Hoge Raad der Nederlanden - Nederlandene.#Den fælles toldtarif - kombineret nomenklatur - tarifering - monitorer af typen Liquid Crystal Display (LCD), som kan tilsluttes et SUB-D-, DVI-D-, USB-, S-video- og Composite-video-stik - pos. 8471 - pos. 8528 - forordning (EF) nr. 754/2004.#Sag C-376/07.

Sag C-376/07
      Staatssecretaris van Financiën
      mod
      Kamino International Logistics BV
      (anmodning om præjudiciel afgørelse indgivet af Hoge Raad der Nederlanden)
      »Den fælles toldtarif – kombineret nomenklatur – tarifering – monitorer af typen Liquid Crystal Display (LCD), som kan tilsluttes et SUB-D-, DVI-D-, USB-, S-video- og Composite-video-stik
         – pos. 8471 – pos. 8528 – forordning (EF) nr. 754/2004«
      
      Sammendrag af dom
      1.        Fælles toldtarif – toldpositioner – monitorer, der kan reproducere signaler både fra en automatisk databehandlingsmaskine
            og fra andre kilder
      (Rådets forordning nr. 2658/87, bilag I; Kommissionens forordning nr. 1789/2003)
      2.        Fælles toldtarif – toldpositioner – monitorer, der kan reproducere signaler både fra en automatisk databehandlingsmaskine
            og fra andre kilder
      (Rådets forordning nr. 2658/87, bilag I)
      3.        Fælles toldtarif – toldpositioner – monitorer, der kan reproducere signaler både fra en automatisk databehandlingsmaskine
            og fra andre kilder – analog anvendelse af tariferingsforordning nr. 754/2004 – betingelser – tilstrækkelig sammenlignelighed
            mellem produkterne – foreligger ikke
      (Rådets forordning nr. 2658/87, bilag I; Kommissionens forordning nr. 754/2004)
      1.        Monitorer af typen LCD, som kan tilsluttes et SUB-D-, DVI-D-, USB-, S-video- og Composite-video-stik, kan tariferes i underposition
         8471 60 90 som kombinerede enheder, der »hovedsageligt« anvendes i et automatisk databehandlingsanlæg efter betydningen i
         bestemmelse 5B, litra a), i kapitel 84 i den kombinerede nomenklatur i bilag I til forordning nr. 2658/87 om told- og statistiknomenklaturen
         og den fælles toldtarif, som ændret ved forordning nr. 1789/2003, alene fordi de er i stand til at gengive signaler både fra
         en automatisk databehandlingsmaskine og fra andre kilder.
      
      Det fremgår i denne forbindelse, for det første, af bestemmelse 5E i kapitel 84 i den kombinerede nomenklatur, at alene apparater
         med en »selvstændig funktion, bortset fra databehandling« er sådanne apparater, der inkorporerer en automatisk databehandlingsmaskine
         eller arbejder forbundet med en sådan maskine, men hvis funktion ikke henhører under databehandling. Ud over at gengive billeder
         fra apparater såsom en spillekonsol og en video- eller dvd-afspiller, der ikke er omfattet af begrebet databehandling, gengiver
         disse monitorer ligeledes signaler direkte fra en automatisk databehandlingsmaskine.
      
      Såfremt, og for det andet, de omhandlede monitorer, for at kunne tariferes i underposition 8471 60 90, ikke skal være sådanne,
         der udelukkende anvendes i forbindelse med et automatisk databehandlingsanlæg, eftersom de kan tilsluttes centralenheden og
         modtage data i en form, der kan anvendes af anlægget, samt gengive signaler fra andre kilder, ville en fortolkning af den
         forklarende bemærkning til bestemmelse 5B, litra a), i kapitel 84 i den kombinerede nomenklatur derhen, at alene den mulighed,
         at de omhandlede monitorer kan gengive billeder fra andre kilder end fra en automatisk databehandlingsmaskine, udelukker tarifering
         under pos. 8471, svare til, at man fjernede ordet »hovedsageligt« fra bestemmelsens tekst.
      
      Hvis endelig de forklarende bemærkninger til underposition 8471 i det harmoniserede system skulle fortolkes således, at alle
         monitorer, der kan gengive signaler både fra en automatisk databehandlingsmaskine og fra andre kilder, ikke kan tariferes
         i underposition 8471 60 90, ville de forklarende bemærkninger indebære en ændring og navnlig en begrænsning af rækkevidden
         af bestemmelse 5B, litra a), til kapitel 84. Selv om det måtte antages, at de forklarende bemærkninger til den kombinerede
         nomenklatur vedrørende underposition 8471 60 90 og de forklarende bemærkninger til pos. 8471 i det harmoniserede system skal
         fortolkes som nævnt ovenfor, ville de imidlertid ikke kunne finde anvendelse, eftersom fortolkningen heraf ikke ville være
         i overensstemmelse med bestemmelse 5B, litra a), i kapitel 84 i den kombinerede nomenklatur.
      
      (jf. præmis 39-46 og 49-51 samt domskonkl. 1)
      2.        Med henblik på at afgøre, om sådanne monitorer af typen LCD, som kan tilsluttes et SUB-D-, DVI-D-, USB-, S-video- og Composite-video-stik,
         er enheder, der hovedsageligt anvendes i et automatisk databehandlingsanlæg, skal de nationale myndigheder, herunder domstolene,
         henholde sig til angivelserne i de forklarende bemærkninger vedrørende pos. 8471 i det harmoniserede system, der blev indført
         ved den internationale konvention vedrørende det harmoniserede varebeskrivelses- og varenomenklatursystem, indgået i Bruxelles
         den 14. juni 1983, samt ændringsprotokollen hertil af 24. juni 1986, navnlig punkt 1-5 i punkt D i kapitel I, om skærme til
         automatiske databehandlingsmaskiner. Antallet og typen af de porte, som sådanne monitorer er udstyret med, er i denne forbindelse
         ikke i sig selv afgørende kriterier for deres tarifering, og det skal med henblik på tariferingen heraf – på baggrund af andre
         kriterier samt henset til monitorernes karakteristika og objektive egenskaber – undersøges, i hvor høj grad de kan udføre
         andre funktioner, og hvor meget de kan yde i forbindelse hermed under hensyntagen til de forklarende bemærkninger til pos.
         8471 i det harmoniserede system. 
      
      (jf. præmis 57, 59 og 61 samt domskonkl. 2)
      3.        Forordning nr. 754/2004 om tarifering af visse varer i den kombinerede nomenklatur finder ikke anvendelse med henblik på tarifering
         af monitorer, af typen LCD, som kan tilsluttes et D-Sub-, DVI-D-, USB-, S-video- og Composite-video-stik. Selv om en analog
         anvendelse af en tariferingsforordning på varer svarende til dem, som er omhandlet i forordningen, favoriserer en sammenhængende
         fortolkning af den kombinerede nomenklatur og ligebehandling af de erhvervsdrivende, skal de produkter, der skal tariferes,
         og som er omfattet af forordningen, nemlig stadig være tilstrækkeligt sammenlignelige. Teknisk set er de omhandlede monitorer
         således ikke identiske med de produkter, der tariferes i forordning nr. 754/2004, som omhandler plasmaskærme, der ligeledes
         er forskellige for så vidt angår størrelse og opløsning.
      
      (jf. præmis 64-70 og domskonkl. 3)
DOMSTOLENS DOM (Tredje Afdeling)
      19. februar 2009 (*)
      
      »Den fælles toldtarif – kombineret nomenklatur – tarifering – monitorer af typen Liquid Crystal Display (LCD), som kan tilsluttes et SUB-D-, DVI-D-, USB-, S-video- og Composite-video-stik
         – pos. 8471 – pos. 8528 – forordning (EF) nr. 754/2004«
      
      I sag C-376/07,
      angående en anmodning om præjudiciel afgørelse i henhold til artikel 234 EF, indgivet af Hoge Raad der Nederlanden (Nederlandene)
         ved afgørelse af 13. juli 2007, indgået til Domstolen den 3. august 2007, i sagen:
      
      Staatssecretaris van Financiën
      mod
      Kamino International Logistics BV,
      har
      DOMSTOLEN (Tredje Afdeling)
      sammensat af afdelingsformanden, A. Rosas, og dommerne A. Ó Caoimh, J.N. Cunha Rodrigues, U. Lõhmus (refererende dommer) og
         A. Arabadjiev,
      
      generaladvokat: P. Mengozzi
      justitssekretær: kontorchef M.-A. Gaudissart,
      på grundlag af den skriftlige forhandling og efter retsmødet den 25. juni 2008,
      efter at der er afgivet indlæg af:
      –        Kamino International Logistics BV ved advocaten H. de Bie og E. Zietse
      –        den nederlandske regering ved C.M. Wissels og D.J.M. de Grave, som befuldmægtigede
      –        Kommissionen for De Europæiske Fællesskaber ved G. Wilms, som befuldmægtiget, bistået af advocaat F. Tuytschaever,
      og efter at generaladvokaten har fremsat forslag til afgørelse i retsmødet den 10. september 2008,
      afsagt følgende
      Dom
      1        Anmodningen om præjudiciel afgørelse vedrører fortolkningen af den kombinerede nomenklatur i bilag I til Rådets forordning
         (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256, s. 1), som ændret
         ved Kommissionens forordning (EF) nr. 1789/2003 af 11. september 2003 (EUT L 281, s. 1, herefter »KN«), og gyldigheden af
         Kommissionens forordning (EF) nr. 754/2004 af 21. april 2004 om tarifering af visse varer i den kombinerede nomenklatur (EUT
         L 118, s. 32).
      
      2        Anmodningen er blevet indgivet i forbindelse med en tvist mellem Staatssecretaris van Financiën og Kamino International Logistics
         BV (herefter »Kamino«) vedrørende tarifering i august 2004 af visse monitorer af typen Liquid Crystal Display (LCD).
      
       Retsforskrifter
      3        Den internationale konvention vedrørende det harmoniserede varebeskrivelses- og varenomenklatursystem, indgået i Bruxelles
         den 14. juni 1983, samt ændringsprotokollen hertil af 24. juni 1986 (herefter »HS-konventionen«) blev godkendt på Det Europæiske
         Økonomiske Fællesskabs vegne ved Rådets afgørelse 87/369/EØF af 7. april 1987 (EFT L 198, s. 1).
      
      4        I henhold til konventionens artikel 3, stk. 1, litra a), forpligter hver af de kontraherende parter sig til at drage omsorg
         for, at deres toldnomenklatur og statistiske nomenklatur er i overensstemmelse med det med konventionen indførte harmoniserede
         system (herefter »HS«), at anvende samtlige positioner og underpositioner i dette system, uden tilføjelser eller ændringer,
         samt de dertil knyttede koder, og at følge nummerordenen i dette system. Ifølge samme bestemmelse forpligter hver af de kontraherende
         parter sig ligeledes til at anvende de almindelige tariferingsbestemmelser vedrørende HS samt alle bestemmelser til de forskellige
         afsnit, kapitler og underpositioner i HS og til ikke at ændre omfanget af disse kapitler, positioner eller underpositioner.
      
      5        Den kombinerede nomenklatur, som blev indført ved forordning nr. 2658/87, er baseret på HS, hvis positioner og sekscifrede
         underpositioner den gentager, hvorved det syvende og ottende ciffer er underinddelinger, der er specifikke for den kombinerede
         nomenklatur.
      
      6        I henhold til artikel 12, stk. 1, i nævnte forordning, som ændret ved Rådets forordning (EF) nr. 254/2000 af 31. januar 2000
         (EFT L 28, s. 16), vedtager Kommissionen for De Europæiske Fællesskaber hvert år en forordning indeholdende en fuldstændig
         udgave af KN sammen med toldsatserne, således som denne følger af de foranstaltninger, der er vedtaget af Rådet for Den Europæiske
         Union eller af Kommissionen. Forordningen anvendes fra den 1. januar det følgende år.
      
      7        Forordning nr. 1789/2003, som indførte en ny affattelse af den kombinerede nomenklatur, trådte i kraft den 1. januar 2006,
         jf. forordningens artikel 2.
      
      8        De almindelige tariferingsbestemmelser vedrørende KN, som fremgår af KN’s første del, afsnit I, punkt A, fastsætter:
      
      »Tariferingen af varer i [KN] sker efter følgende regler:
      1.      Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne
         og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser,
         efter nedenstående regler.
      
      […]
      6.      Tariferingen af varer i underpositionerne inden for en position skal ske med hjemmel i underpositionsteksterne og de dertil
         hørende bestemmelser samt – med de fornødne tillempninger – efter ovennævnte bestemmelser, idet kun underpositioner på samme
         niveau er sammenlignelige. For denne bestemmelse gælder, at også relevante afsnits- og kapitelbestemmelser finder anvendelse,
         medmindre andet følger af sammenhængen.«
      
      9        KN’s anden del indeholder et afsnit XVI, der vedrører maskiner og apparater samt mekaniske redskaber; elektrisk materiel;
         dele dertil; lydoptagere og lydgengivere samt billed- og lydoptagere og billed- og lydgengivere til fjernsyn; dele og tilbehør
         dertil.
      
      10      Dette afsnit XVI indeholder kapitel 84 og 85. Det første kapitel omfatter atomreaktorer, kedler, maskiner, apparater og mekaniske
         redskaber samt dele dertil. Det andet kapitel vedrører elektriske maskiner og apparater, elektrisk materiel samt dele dertil,
         lydoptagere og lydgengivere samt billed- og lydoptagere og billede og lydgengivere til fjernsyn samt dele og tilbehør dertil.
      
      11      Af bestemmelse 5 til kapitel 84 fremgår:
      
      »[…]
      B)      Automatiske databehandlingsmaskiner kan foreligge som anlæg bestående af et varierende antal selvstændige enheder. Under forbehold
         af litra E) nedenfor skal en enhed anses for en del af et komplet anlæg, såfremt den opfylder alle de følgende betingelser:
      
      a)      den anvendes udelukkende eller hovedsagelig i forbindelse med et automatisk databehandlingsanlæg
      b)      den kan tilsluttes centralenheden enten direkte eller gennem en eller flere enheder, og
      c)      den kan modtage eller aflevere data i en form (koder eller signaler), der kan anvendes af anlægget.
      C)      Enheder, der foreligger særskilt, til automatiske databehandlingsanlæg tariferes i [KN’s pos. 8471 (herefter »pos. 8471«)].
      […]
      E)      Maskiner, der udfører en selvstændig funktion, bortset fra databehandling, og som er sammenbygget eller forbundet med en automatisk
         databehandlingsmaskine, tariferes i positionen for den pågældende arbejdsfunktion, eller, hvis en sådan ikke findes, i en
         relevant opsamlingsposition.«
      
      12      Pos. 8471 har følgende ordlyd:
      
      »8471 Automatiske databehandlingsmaskiner og enheder dertil; magnetiske og optiske læsere, maskiner til overførsel af data til datamedier
         i kodet form samt maskiner til bearbejdning af sådanne data, ikke andetsteds tariferet:
      
      […]
      8471 60 – Indlæse- eller udlæseenheder, også sammenbygget med en lagerenhed i et fælles kabinet:
      8471 60 10          – – Til anvendelse i civile luftfartøjer
                                 – – I andre tilfælde
      8471 60 40          – – – Printere
      8471 60 50          – – – Tastaturer 
      8471 60 90          – – – Andre varer
      […]«
      13      Pos. 8528 i KN (herefter »pos. 8528«) har følgende ordlyd:
      
      »8528 Fjernsynsmodtagere, også med indbyggede radiofonimodtagere, lydoptagere eller lydgengivere eller videooptagere eller videogengivere;
         videomonitorer eller videoprojektionsapparater:
      
      […]
                        –       Videomonitorer:
      8528 21 – – Til farvefjernsyn:
      […]
      8528 21 90          – – – I andre tilfælde
      […]«
      14      I henhold til artikel 9, stk. 1, litra a), andet led, i forordning nr. 2658/87 udarbejder Kommissionen forklarende bemærkninger
         vedrørende den kombinerede nomenklatur, som den regelmæssigt offentliggør i Den Europæiske Unions Tidende. De forklarende bemærkninger, der blev offentliggjort den 23. oktober 2002 (EFT C 256, s. 1), præciserer følgende vedrørende
         underposition 8471 60 90:
      
      »Denne underposition omfatter bl.a. dataskærme, som kun kan anvendes som udlæseenheder til automatiske databehandlingsmaskiner.
      Disse skærme kan ikke gengive et billede på grundlag af et kodet (sammensat) videosignal.«
      15      Den forklarende bemærkning til KN vedrørende underposition 8528 21 90 henviser til de forklarende bemærkninger til pos. 8528
         til HS, andet afsnit, ciffer 6.
      
      16      På det for hovedsagen relevante tidspunkt var toldsatsen ved indførsel af apparater omfattet af underposition 8528 21 90 14%,
         hvorimod apparater henhørende under underposition 8471 60 90 var fritaget for told.
      
      17      Med henblik på at sikre en ensartet anvendelse af KN vedtog Kommissionen forordning nr. 754/2004, som i henhold til artikel
         3 trådte i kraft den 13. maj 2004. Af bilaget til forordningen fremgår følgende:
      
      
               Varebeskrivelse
            
            
               Tarifering
               KN-kode)
            
            
               Begrundelse
            
         
               (1)
            
            
               (2)
            
            
               (3)
            
         
               1. En farve-plasmaskærm med diagonalmål på 106 cm (udvendige dimensioner: 104 cm bredde, 64,8 cm højde, 9,5 cm dybde) med
                  en kon-figuration på 852 × 480 pixel.
               
               Apparatet har følgende interface:
               – en RGB-indgang
               – en DVI-indgang (digital visual interface)
               – en kontrolindgang.
               Med RGB-indgangen er apparatet i stand til at gengive data direkte fra en automatisk databehandlingsmaskine.
               Med DVI-indgangen er apparatet i stand til at gengive signaler fra en automatisk databehandlingsmaskine eller en anden kilde
                  såsom en dvd-afspiller eller et videospil afspillet via en tunerboks. 
               
            
            
               8528 21 90
            
            
               Tarifering i henhold til almindelig tariferingsbestem-melse 1 og 6 vedrørende den kombinerede nomenklatur og teksten til KN-kode
                  8528, 8528 21 og 8528 21 90.
               
               Tarifering under underpos. 8471 60 er udelukket, da skærmen ikke er af den art, der anvendes udelukkende eller hovedsagelig
                  i forbindelse med et automatisk databehandlings-anlæg (se bestemmelse 5 til kapitel 84).
               
               Tarifering under pos. 8531 er ligeledes udelukket, da apparatets funktion ikke er at producere visuelle signaler på en tavle
                  (se de forklarende bemærkninger til HS, pos. 8531, punkt D).
               
            
         
               2. En farve-plasmaskærm med diagonalmål på 106 cm (udvendige dimensioner: 103 cm bredde, 63,6 cm højde, 9,5 cm dybde) med
                  en konfiguration på 1 024 × 1 024 pixel og aftagelige højtalere.
               
               Apparatet har følgende interface:
               – en DVI-indgang (digital visual interface)
               – en kontrolindgang.
               Med DVI-indgangen er appa-ratet i stand til at gengive sig-naler fra en automatisk data-behandlingsmaskine eller en anden
                  kilde såsom en dvd-afspiller eller et videospil afspillet via en tunerboks.
               
            
            
               8528 21 90
            
            
               Tarifering i henhold til almindelig tariferingsbestem-melse 1 og 6 vedrørende den kombinerede nomenklatur og teksten til KN-kode
                  8528, 8528 21 og 8528 21 90.
               
               Tarifering under underposition 8471 60 er udelukket, da skærmen ikke er af den art, der anvendes udelukkende eller hovedsagelig
                  i forbindelse med et automatisk databehandlings-anlæg (se bestemmelse 5 til kapitel 84).
               
               Tarifering under pos. 8531 er ligeledes udelukket, da appara-tets funktion ikke er at produ-cere visuelle signaler på en tavle
                  (se de forklarende be-mærkninger til HS, pos. 8531, punkt D).
               
            
         
      18      Toldsamarbejdsrådet – nu Verdenstoldorganisationen (WCO) – oprettet ved den internationale konvention om oprettelse af nævnte
         råd, undertegnet i Bruxelles den 15. december 1950, godkender på de i HS-konventionens artikel 8 fastsatte betingelser de
         forklarende bemærkninger til HS og de tariferingsudtalelser, som vedtages af det i konventionens artikel 6 omhandlede HS-udvalg.
         Udvalgets opgave består i henhold til HS-konventionens artikel 7, stk. 1, bl.a. i at stille forslag om ændringer af konventionen
         og at udarbejde forklarende bemærkninger, tariferingsudtalelser og andre udtalelser til vejledning ved fortolkningen af HS.
      
      19      De forklarende bemærkninger til pos. 8471 i HS har følgende ordlyd:
      
      »I.–      Automatiske databehandlingsmaskiner og enheder dertil
      […]
      D.–      særskilt foreliggende enheder
      […]
      Denne underposition omfatter bl.a. skærme, som viser en grafisk repræsentation af de udarbejdede data. De afviger fra de videomonitorer
         og fjernsynsmodtagere, der er listet i pos. 8528 under de forskellige profiler, bl.a. følgende:
      
      1)      Skærme til automatiske databehandlingsmaskiner kan udelukkende modtage signal fra en automatisk databehandlingsmaskines centralenhed,
         og de kan derfor ikke gengive et farvebillede ud fra et sammensat videosignal i bølgeform, der stemmer overens med en transmissionsstandard
         (NTSC, SECAM, PAL, D-MAC osv.). De er udstyret med typiske stik til databehandlingssystemet (f.eks. et RS-232-interface eller
         DIN- eller SUB-D-stik), og de har ikke et lydkredsløb. De er udstyret med særlige adaptere (f.eks. monokrome eller grafiske),
         der er placeret i den automatisk databehandlingsmaskines centralenhed.
      
      2)      Disse skærme er karakteriseret ved lavere elektromagnetiske emissioner. De har en dot pitch, der går fra 0,41 mm for mellemstor
         opløsning, som reduceres i takt med, at opløsningen øges.
      
      3)      For at kunne vise små, men tydelige billeder bruger skærmene, der er tariferet i denne position, en mindre pixelstørrelse
         og større konvergensstandard end videomonitorer og fjernsynsmodtagerne, der er placeret i pos. 8528. (Konvergens er elektronkanonens
         mulighed for at fremkalde et enkelt punkt på katodestrålerørets overflade uden at forstyrre nogen af de tilstødende punkter.)
      
      4)      CRT-monitorer, hvis videofrekvens (båndbredde), som er det mål, der bestemmer, hvor mange dots, der kan sendes pr. sekund
         for at danne billedet, almindeligvis 15 MHz eller derover. Derimod er båndbredden i monitorerne i pos. 8528 almindeligvis
         ikke over 6 MHz. Dataskærmenes horisontale scanningsfrekvens varierer for forskellige visningsbølger, almindeligvis fra 15
         kHz til over 155 kHz. Mange er i stand til at anvende adskillige horisontale scanningsfrekvenser. Den horisontale scanningsfrekvens
         for videomonitorer henhørende under pos. 8528 er fast, almindeligvis 15,6 eller 15,7 kHz afhængig af den tilgængelige fjernsynsstandard.
         Desuden fungerer monitorer under denne gruppe ikke i overensstemmelse med nationale eller internationale frekvensstandarder
         for radiofoni eller med frekvensstandarder for lukkede fjernsynskredsløb.
      
      5)      Monitorer under denne gruppe er karakteriseret ved lav udstråling fra et elektromagnetisk felt, og de indeholder ofte mulighed
         for at indstille skærmens hældning mv., har blændingsfrie overflader, flimringsfri skærm og andre ergonomiske karakteristika,
         som skal gøre det lettere at se på skærmen på tæt hold gennem længere perioder.
      
      […]«
      20      De forklarende bemærkninger til pos. 8528 i HS har følgende ordlyd:
      
      »[…]
      Positionen omfatter fjernsynsmodtagere (herunder videomonitorer og videoprojektionsapparater), også med indbyggede radiofonimodtagere,
         lydoptagere eller lydgengivere eller videooptagere eller videogengivere.
      
      Positionen omfatter bl.a. nedenstående apparater:
      […]
      6)      Videomonitorer er modtagere, der forbindes direkte til et videokamera eller videooptager med koaksialkabler, således at de
         højfrekvente kredsløb udskilles. Disse monitorer anvendes i fjernsynsselskaber eller til lukkede fjernsynskredsløb (f.eks.
         i lufthavne, på jernbanestationer, i industrianlæg, på hospitaler etc.) Disse apparater består i det væsentligste af anordninger
         til frembringelse og bevægelse af et lysende punkt på skærm synkroniseret med kildesignalet. De kan indeholde en eller flere
         videoforstærkere[, der gør det muligt at variere det lysende punkts intensitet]. De kan tillige have særskilte indgange til
         modtagelse af farverne rød (R), grøn (G) og blå (B), eller være kodet efter en særlig standard (NTSC, SECAM, PAL, D-MAC etc.).
         For at kunne modtage kodede signaler må monitoren have udstyr til dekodning (separering) af R-, G- og B-signalerne. Den mest
         almindelige komponent til gendannelse af billeder er et katodestrålerør (til direkte visning) eller et projektionsapparat
         indeholdende op til tre projicerende katodestrålerør; andre monitorer kan imidlertid frembringe de samme forhold med andre
         komponenter (f.eks. skærm med flydende krystaller, overførsel af lysstråler på en oliefilm). De kan foreligge som CRT-monitorer
         eller med fladskærm, fx LCD, LED, plasma etc.
      
               Monitorer i denne position kan ikke sidestilles sådanne skærme til automatiske databehandlingsmaskiner som beskrevet i de
         forklarende bemærkninger til pos. 8471.«
      
       Tvisten i hovedsagen og de præjudicielle spørgsmål
      21      I august 2004 anmeldte Kamino et parti farvemonitorer af typen LCD, model BenQ FP231W, der gengiver billeder gennem flydende
         krystaller, som tilbagekaster lys. Monitorerne blev tariferet i underposition 8528 21 90.
      
      22      Monitorerne har målene 53,48 (B) x 46,55 (H) x 24,84 cm (D) og et diagonalmål på 58,42 cm (23 tommer). De har en maksimal
         opløsning på 1 920 x 1 200 pixels, et skærmformat på 16:10, op til 30-81 kHz i vandret billedpolarisering og op til 50-76
         Hz i lodret billedpolarisering, en luminans på 250 candela pr. m2, 16,7 mio. farver og en kontrast på 500:1.
      
      23      Monitorerne er tilsluttet et D-Sub-, DVI-D-, USB-, S-video- og Composite-video-stik. Ved anvendelsen heraf kan de reproducere
         billeder fra en automatisk databehandlingsmaskine såvel som fra andre kilder. De har desuden en audioudgang med en kapacitet
         på maksimum 4 watt, som højtalere kan tilsluttes.
      
      24      Kamino var af den opfattelse, at monitorerne skulle tariferes i underposition 8471 60 90, og indgav derfor en klage over betalingspålægget.
         Klagen blev afvist af afgiftsmyndigheden med henvisning til, at monitorerne havde til formål at gengive billeder og kunne
         tilsluttes DVD-afspillere, videoprojektionsapparater til hjemmebrug, spillekonsoler, videokameraer og automatiske databehandlingsmaskiner.
      
      25      Under søgsmålet til prøvelse af ovenstående afgørelse fastslog Gerechtshof te Amsterdam (Amsterdams appelret), at de i hovedsagen
         omhandlede monitorer på grund af deres karakteristika og egenskaber, navnlig deres opløsning og luminans, var egnede til at
         skulle anvendes af designere, grafikere og andre i lignende erhverv, og at de navnlig var bestemt til at skulle placeres på
         et skrive- eller arbejdsbord for derved at benyttes på nært hold.
      
      26      Gerechtshof fastslog, at producenten udelukkende havde markedsført de omhandlede apparater med dette formål for øje, og at
         de tillige var for dyre til udelukkende og hovedsageligt at skulle benyttes til spillemæssige formål. Gerechtshof fandt desuden,
         at selv om det ikke kun er de ovennævnte erhvervsgrupper, der kan benytte disse monitorer, idet de kan anvendes til andre
         formål, er de imidlertid i så overvejende grad beregnet til denne gruppe, set ud fra en meningsfuld og hensigtsmæssig anvendelse
         heraf, at de generelt set opfylder kravene i bestemmelse 5B til KN’s kapitel 84. Ifølge Gerechtshof er forordning nr. 754/2004
         ikke til hinder for dette resultat, eftersom den vedrører andre apparater med væsentlig anderledes tekniske egenskaber.
      
      27      Staatssecretaris van Financiën iværksatte kassationsanke af denne dom for Hoge Raad der Nederlanden under anbringende af,
         at idet Gerechtshof tog stilling til, om kriterierne i bestemmelse 5B til KN’s kapitel 84 var opfyldt for så vidt angår de
         i hovedsagen omhandlede monitorer, undlod denne fejlagtigt at tage hensyn til, at monitorerne kan anvendes på andre måder
         end ved tilslutning til et automatisk databehandlingsanlæg.
      
      28      Hoge Raad der Nederlanden rejser for det første spørgsmålet, om målgruppen – i tilfælde, hvor der ikke forligger nogen utvetydige
         kriterier, der med henvisning til simple tekniske karakteristika kan anvendes til fastlæggelsen af hovedformålet med en monitor,
         der kan reproducere videobilleder fra såvel automatiske databehandlingsmaskiner som fra andre kilder – således som denne defineres
         ud fra, hvorledes apparatet markedsføres og tilbydes offentligheden, såvel som prisen herfor, har nogen afgørende betydning.
         For det andet er det ifølge retten et spørgsmål, om anvendelsesområdet for forordning nr. 754/2004 også omfatter de i hovedsagen
         omhandlede monitorer.
      
      29      Under disse omstændigheder har Hoge Raad der Nederlanden besluttet at udsætte sagen og forelægge Domstolen følgende præjudicielle
         spørgsmål:
      
      »1)      Skal bestemmelse 5B til KN’s kapitel 84 […] fortolkes således, at en farvemonitor, der er i stand til at reproducere signaler
         fra såvel en automatisk databehandlingsmaskine som omhandlet i pos. 8471 […] som fra andre kilder, ikke kan tariferes i pos.
         8471 i […]?
      
      2)      Hvis den i det første spørgsmål omhandlede monitor skal tariferes i pos. 8471 […], hvilke kriterier skal da lægges til grund
         med henblik på at fastslå, om der er tale om en sådan enhed, der udelukkende eller hovedsageligt anvendes i en automatisk
         databehandlingsmaskine?
      
      3)      Omfatter anvendelsesområdet for […] forordning […] nr. 754/2004 […] ligeledes den omhandlede monitor, og er denne forordning
         i bekræftende fald gyldig, henset til svaret på de to første spørgsmål?«
      
       Om de præjudicielle spørgsmål
       Det første spørgsmål
      30      Med dette spørgsmål ønsker den forelæggende ret nærmere bestemt oplyst, om de i hovedsagen omhandlede monitorer, der kan reproducere
         signaler såvel fra en automatisk databehandlingsmaskine som fra andre kilder, skal anes for et apparat, der »anvendes udelukkende
         eller hovedsageligt i forbindelse med et automatisk databehandlingsanlæg« efter betydningen i bestemmelse 5B til KN’s kapitel
         84, og derfor skal tariferes i underposition 8471 60 90.
      
      31      Der skal henvises til fast retspraksis, hvorefter det af såvel retssikkerheds- som kontroltekniske hensyn følger, at det afgørende
         kriterium for tarifering af varer normalt vil være disses objektive karakteristika og egenskaber som beskrevet i den enkelte
         position i den kombinerede nomenklatur og de supplerende bestemmelser til dennes afsnit og kapitler (jf. bl.a. dom af 18.7.2007,
         sag C-142/06, Olicom, Sml. I, s. 6675, præmis 16 og den deri nævnte retspraksis).
      
      32      De bestemmelser, der indleder kapitlerne i den kombinerede nomenklatur, udgør – i øvrigt ligesom også Toldsamarbejdsrådets
         forklarende bemærkninger til nomenklaturen – et vigtigt hjælpemiddel til at sikre en ensartet anvendelse af den fælles toldtarif,
         hvorfor de kan betragtes som gyldige midler til dens fortolkning (jf. dom af 19.5.1994, sag C-11/93, Siemens Nixdorf, Sml.
         I, s. 1945, præmis 12, af 18.12.1997, sag C-382/95, Techex, Sml. I, s. 7363, præmis 12, og af 19.10.2000, sag C-339/98, Peacock,
         Sml. I, s. 8947, præmis 10, samt Olicom-dommen, præmis 17).
      
      33      Ordlyden af pos. 8471, som ifølge Kamino bør dække de i hovedsagen omhandlede monitorer, vedrører bl.a. automatiske databehandlingsmaskiner
         og enheder dertil, mens ordlyden af pos. 8528, som monitorerne ifølge den nederlandske regering og Kommissionen skal henføres
         under, bl.a. vedrører fjernsynsmodtagere og videogengivere. Det er derimod navnlig indlæse- eller udlæseenheder, også sammenbygget
         med en lagerenhed i et fælles kabinet, med undtagelse af printere og tastaturer, der henhører under underposition 8471 60 90,
         hvorimod underposition 8528 21 90 omfatter farvefjernsyn.
      
      34      Kommissionen er af den opfattelse, at det forhold, at de i hovedsagen omhandlede monitorer kan gengive andre billeder end
         dem, der stammer fra en automatisk databehandlingsmaskine, indebærer, at de udfører en anden selvstændig funktion end databehandling
         som omhandlet i bestemmelse 5E til KN’s kapitel 84. Dermed finder bestemmelse 5B til samme kapitel ikke anvendelse på disse
         monitorer, som derimod skal tariferes i positionen for den pågældende arbejdsfunktion, nemlig pos. 8528, som bl.a. vedrører
         videomonitorer.
      
      35      Denne opfattelse kan imidlertid ikke tiltrædes.
      
      36      Bestemmelse 5E til KN’s kapitel 84 fastsætter, at »[m]askiner, der udfører en selvstændig funktion, bortset fra databehandling,
         og som er sammenbygget eller forbundet med en automatisk databehandlingsmaskine, tariferes i positionen for den pågældende
         arbejdsfunktion eller, hvis en sådan ikke findes, i en relevant opsamlingsposition«.
      
      37      Det følger af denne bestemmelses ordlyd, at den »selvstændige funktion«, som en maskine, der arbejder sammen med en automatisk
         databehandlingsmaskine, udøver, skal være andet end databehandling [»bortset fra databehandling«] (jf. Olicom-dommen, præmis
         30).
      
      38      Desuden fremgår det af den generelle opbygning og formålet med bestemmelse 5E til KN’s kapitel 84, at ordene »tariferes i
         positionen for den pågældende arbejdsfunktion«, som er indeholdt heri, således ikke har til formål at lade én funktion gå
         forud for andre funktioner, som det apparat, der skal tariferes, også måtte udføre, og som måtte henhøre under databehandling,
         men skal forhindre, at apparater, der har en funktion uden relation til databehandling, tariferes i pos. 8471, alene fordi
         de har en automatisk databehandlingsmaskine inkorporeret eller arbejder forbundet med sådan en maskine (dom af 11.12.2008,
         forenede sager C-362/07 og C-363/07, Kip Europe m.fl., endnu ikke trykt i Samling af Afgørelser, præmis 33).
      
      39      Det skal herved påpeges, således som det fremgår af præmis 36 i dommen i sagen Kip Europe m.fl., at alene apparater med en
         »selvstændig funktion, bortset fra databehandling«, i den forstand, som er omhandlet i bestemmelse 5E til KN’s kapitel 84,
         er sådanne apparater, der inkorporerer en automatisk databehandlingsmaskine eller arbejder forbundet med en sådan maskine,
         men hvis funktion ikke henhører under databehandling.
      
      40      Ud over at gengive billeder fra apparater såsom en spillekonsol og en video- eller DVD-afspiller, der ikke er omfattet af
         begrebet databehandling, gengiver de i hovedsagen omhandlede monitorer, således som det fremgår af de for Domstolen fremlagte
         sagsakter, der ikke er bestridt, ligeledes signaler direkte fra en automatisk databehandlingsmaskine.
      
      41      Det skal derfor undersøges, om monitorerne, således som Kamino har gjort gældende, henhører under pos. 8471 som enheder til
         en automatisk databehandlingsmaskine, fordi de opfylder de tre betingelser i bestemmelse 5B, litra a-c), til KN’s kapitel
         84, da de udelukkende eller hovedsageligt anvendes i forbindelse med et automatisk databehandlingsanlæg, kan tilsluttes centralenheden
         og modtage eller aflevere data i en form, der kan anvendes af anlægget.
      
      42      Det er i denne forbindelse ubestridt, at monitorerne kan tilsluttes centralenheden, at de modtager data i en form, der kan
         anvendes af anlægget, og at de ikke udelukkende eller hovedsageligt anvendes i forbindelse med et automatisk databehandlingsanlæg,
         eftersom de ligeledes kan gengive signaler fra andre kilder. Det skal derfor undersøges, om de dog kan anses for at være af
         en sådan art, at de »hovedsageligt« anvendes i forbindelse med et sådant anlæg efter betydningen i bestemmelse 5B, litra a),
         til KN’s kapitel 84.
      
      43      Den nederlandske regering og Kommissionen har gjort gældende, at bestemmelse 5B, litra a), til KN’s kapitel 84 bør fortolkes
         således, at alene muligheden for, at de i hovedsagen omhandlede monitorer kan gengive billeder fra andre kilder end fra en
         automatisk databehandlingsmaskine, udelukker tarifering under pos. 8471.
      
      44      Denne fortolkning af bestemmelse 5B, litra a), til KN’s kapitel 84, hvis ordlyd udtrykkeligt omhandler to kategorier af enheder
         til automatiske databehandlingsmaskiner – nemlig sådanne enheder, der »udelukkende« anvendes i et automatisk databehandlingsanlæg,
         og sådanne, der »hovedsageligt« anvendes i forbindelse med et sådant anlæg – kan imidlertid ikke tiltrædes.
      
      45      Som generaladvokaten har anført i præmis 33 i forslaget til afgørelse, ville en sådan fortolkning nemlig svare til, at man
         fra teksten fjernede ordlyden »hovedsageligt«.
      
      46      Med henblik på at underbygge deres argumenter har den nederlandske regering og Kommissionen bl.a. henvist til de forklarende
         bemærkninger til KN vedrørende underposition 8471 60 90 og de forklarende bemærkninger til pos. 8471 i HS, navnlig nr. 1,
         første afsnit, punkt D, i kapitel I om skærme til automatiske databehandlingsmaskiner.
      
      47      Herved skal der henvises til fast retspraksis, hvorefter de af Kommissionen udarbejdede forklarende bemærkninger vedrørende
         den kombinerede nomenklatur og de af WCO udarbejdede forklarende bemærkninger vedrørende HS indeholder vigtige, om end ikke
         bindende bidrag til fortolkningen af de forskellige toldpositioners rækkevidde (jf. bl.a. dom af 12.1.2006, sag C-311/04,
         Algemene Scheeps Agentuur Dordrecht, Sml. I, s. 609, præmis 27 og den deri nævnte retspraksis).
      
      48      Ordlyden af de forklarende bemærkninger til den kombinerede nomenklatur erstatter ikke de forklarende bemærkninger til HS,
         men bør betragtes som et supplement hertil (jf. i denne retning dom af 6.12.2007, sag C-486/06, Van Landeghem, Sml. I, s. 10661,
         præmis 36), og kan anvendes sammen med dem, og de skal derfor være i overensstemmelse med bestemmelserne heri og må ikke ændre
         disses rækkevidde (jf. bl.a. dommen i sagen Algemene Scheeps Agentuur Dorderecht, præmis 28 og den deri nævnte retspraksis).
      
      49      Hvis de i præmis 46 nævnte forklarende bemærkninger skulle fortolkes således, at alle monitorer, der kan gengive signaler
         både fra en automatisk databehandlingsmaskine og fra andre kilder, ikke kan tariferes i underposition 8471 60 90, som foreslået
         af den nederlandske regering og Kommissionen, ville de forklarende bemærkninger indebære en ændring og navnlig en begrænsning
         af rækkevidden af bestemmelse 5B, litra a), til KN’s kapitel 84.
      
      50      Heraf følger, at selv om det måtte antages, at de forklarende bemærkninger til KN vedrørende underposition 8471 60 90 og de
         forklarende bemærkninger til pos. 8471 i HS, navnlig nr. 1, første afsnit, punkt D, i kapitel I om skærme til automatiske
         databehandlingsmaskiner, skal fortolkes som nævnt ovenfor, ville de imidlertid ikke kunne finde anvendelse, eftersom fortolkningen
         heraf ikke ville være i overensstemmelse med bestemmelse 5B, litra a), i KN’s kapitel 84.
      
      51      Herefter skal første spørgsmål besvares med, at de i hovedsagen omhandlede monitorer kan tariferes i underposition 8471 60 90
         som kombinerede enheder, der »hovedsageligt« anvendes i et automatisk databehandlingsanlæg efter betydningen i bestemmelse
         5B, litra a), i KN’s kapitel 84, alene fordi de er i stand til at gengive signaler både fra en automatisk databehandlingsmaskine
         og fra andre kilder.
      
       Det andet spørgsmål
      52      Med dette spørgsmål har den forelæggende ret anmodet Domstolen om at præcisere, hvilke kriterier der gør det muligt at afgøre,
         om de i hovedsagen omhandlede monitorer er enheder, der hovedsageligt anvendes i en automatisk databehandlingsmaskine.
      
      53      Kommissionen har gjort gældende, at de tilslutningsmuligheder, som de i hovedsagen omhandlede monitorer har, nemlig DVI-D-,
         S-video.- og Composite-video-forbindelser, gør monitorerne egnede til at blive tilsluttet et tv. Dermed har de i hovedsagen
         omhandlede monitorer en dobbelt funktion, nemlig gengivelse af signaler fra en automatisk databehandlingsmaskine og gengivelse
         af videobilleder.
      
      54      Den nederlandske regering har gjort gældende, at hvis monitorer har VGA-interface med eller uden audio-interface, skal de
         anses for at være enheder, der udelukkende anvendes i en automatisk databehandlingsmaskine. Ud over dette tilfælde er det
         kun, når monitorerne har andre interfaces og rent teoretisk kan anvendes til andet end et automatisk databehandlingsanlæg,
         at de kan anses for hovedsageligt at anvendes i forbindelse med et automatisk databehandlingsanlæg.
      
      55      Denne opfattelse kan imidlertid ikke tages til følge.
      
      56      Selv om det er korrekt, således som Kommissionen har anført i sine indlæg for Domstolen, at kriteriet i bestemmelse 5B, litra
         a), i KN’s kapitel 84, hvorefter enheden »[…] anvendes udelukkende eller hovedsageligt i forbindelse med et automatisk databehandlingsanlæg«,
         ikke refererer til dens anvendelsesformål som sådant, men til de funktioner, den ville kunne udfører, henviser den forklarende
         bemærkning imidlertid udtrykkeligt til to kategorier af enheder, hvorfor denne sondring også skal foretages materielt set,
         således som det fremgår af dommens præmis 44.
      
      57      I modsætning til opfattelsen hos den nederlandske regering og Kommissionen skal det i den forbindelse bemærkes, at antallet
         og typen af de porte, som de i hovedsagen omhandlede monitorer er udstyret med, ikke i sig selv er afgørende kriterier for
         deres tarifering, og at det med henblik på tariferingen heraf – på baggrund af andre kriterier samt henset til monitorernes
         karakteristika og objektive egenskaber – skal undersøges, i hvor høj grad de kan udføre andre funktioner, og hvor meget de
         kan yde i forbindelse hermed.
      
      58      For så vidt som sådanne monitorerne ikke kan udelukkes fra begrebet enhed af en automatisk databehandlingsmaskine som omhandlet
         i bestemmelse 5B, litra a), og 5C i KN’s kapitel 84, er det følgelig nødvendigt at identificere kriterierne til fastlæggelse
         af, om disse monitorer hovedsageligt anvendes i et automatisk databehandlingsanlæg, eller om de ud fra deres karakteristika
         og egenskaber skal placeres blandt fjernsynsskærme eller videomonitorer.
      
      59      Med henblik på en tarifering af de i hovedsagen omhandlede monitorer skal der henvises til de forklarende bemærkninger vedrørende
         pos. 8471 i HS, navnlig punkt 1-5 i punkt D i kapitel I om skærme til automatiske databehandlingsmaskiner.
      
      60      Det fremgår herved af disse punkter, at de monitorer, der hovedsageligt anvendes i et automatisk databehandlingssystem, bl.a.
         kan identificeres ved at have udgange, der gør dem egnede til at blive tilsluttet et automatisk databehandlingsanlæg, ved
         andre tekniske karakteristika – navnlig ved, at de er beregnet til at skulle anvendes på nært hold – ved, at de ikke kan gengive
         fjernsynssignaler, har lavere elektromagnetiske emissioner, har en dot pitch, der går fra 0,41 mm for mellemstor opløsning,
         som reduceres i takt med, at opløsningen øges, og deres båndbredde er 15 MHz eller mere, samt endelig ved, at pixelstørrelse
         på skærmen er mindre end på en videomonitor i pos. 8528, da konvergensstandard er større end videomonitorernes.
      
      61      Dermed skal det andet spørgsmål besvares med, at med henblik på at afgøre, om de i hovedsagen omhandlede monitorer er enheder,
         der hovedsageligt anvendes i et automatisk databehandlingsanlæg, skal de nationale myndigheder, herunder domstolene, henholde
         sig til angivelserne i de forklarende bemærkninger vedrørende pos. 8471 i HS, navnlig punkt 1-5 i punkt D i kapitel I, om
         skærme til automatiske databehandlingsmaskiner.
      
       Det tredje spørgsmål
      62      Den forelæggende rets tredje spørgsmål er, om anvendelsesområdet for forordning nr. 754/2004, som i bilaget tariferer to typer
         plasmaskærme – hvis tekniske karakteristika gør dem i stand til at gengive signaler fra en automatisk databehandlingsmaskine
         eller fra andre kilder, såsom en dvd-afspiller eller et videospil via en tunerboks, i underposition 8258 21 90, også finder
         anvendelse på de i hovedsagen omhandlede monitorer. I tilfælde af et bekræftende svar anmoder den forelæggende ret ligeledes
         Domstolen om at udtale sig om forordningens gyldighed.
      
      63      Det fremgår af fast retspraksis, dels at Kommissionen udsteder en tariferingsforordning, som f.eks. forordning nr. 754/2004,
         når et bestemt produkts tarifering i den kombinerede nomenklatur volder vanskeligheder eller er omstridt, dels at en sådan
         tariferingsforordning er almengyldig, idet den ikke finder anvendelse på en bestemt erhvervsdrivende, men på alle produkter
         svarende til dem, der er omfattet af denne tarifering (jf. i denne retning dom af 17.5.2001, sag C-119/99, Hewlett Packard,
         Sml. I, s. 3981, præmis 18 og 19, og dommen i sagen Kip Europe m.fl., præmis 59).
      
      64      Det må imidlertid konstateres, at de varer, der blev tariferet i forordning nr. 754/2004, teknisk set ikke er identiske med
         de i hovedsagen omhandlede monitorer. De to apparater, der er beskrevet i bilaget til forordningen, er nemlig plasmaskærme,
         mens de i hovedsagen omhandlede monitorer har LCD-skærme.
      
      65      Størrelsesmæssigt er de også forskellige, idet diagonalmålene for skærmene til de apparater, der er omfattet af forordning
         nr. 754/2004, er 106 cm (41,73 tommer), mens de for skærmene til de i hovedsagen omhandlede monitorer er 58,42 cm (23 tommer).
      
      66      Derudover har de to typer af apparater, der tariferes i forordning nr. 754/2004, en skærmopløsning på henholdsvis 852 x 480
         og 1 024 x 1 024 pixel, hvorimod de i hovedsagen omhandlede monitorer har en opløsning på 1 920 x 1 200 pixel.
      
      67      Det skal tilføjes, at selv om en analog anvendelse af en tariferingsforordning på varer, der svarer til dem, der er omhandlet
         i forordningen, favoriserer en sammenhængende fortolkning af den kombinerede nomenklatur og ligebehandling af de erhvervsdrivende
         (jf. dom af 4.3.2004, sag C-130/02, Krings, Sml. I, s. 2121, præmis 35, og af 13.7.2006, sag C-14/05, Anagram International,
         Sml. I, s. 6763, præmis 32), skal de produkter, der skal tariferes, og dem, der er omfattet af forordningen, stadig være tilstrækkeligt
         sammenlignelige.
      
      68      Selv om man helt ser bort fra de i hovedsagen omhandlede monitorers objektive karakteristika og deres ydeevne i forbindelse
         med forskellige funktioner, kan den omstændighed, at disse såvel som de i forordning nr. 754/2004 omhandlede produkter har
         en DVI-indgang, der gør dem i stand til at reproducere signaler såvel fra en automatisk databehandlingsmaskine som fra andre
         kilder, ikke i sig selv medføre, at forordningen kan finde analog anvendelse på monitorerne, henset til de ovenfor i præmis
         64-66 nævnte forskelle.
      
      69      Heraf følger, at eftersom de i hovedsagen omhandlede monitorer hverken er identiske eller tilstrækkeligt sammenlignelige med
         de produkter, der tariferes i forordning nr. 754/2004, finder forordningen ikke anvendelse på monitorerne. Således skal der
         ikke tages stilling til dens gyldighed.
      
      70      På baggrund heraf skal det tredje spørgsmål besvares med, at forordning nr. 754/2004 ikke finder anvendelse med henblik på
         tarifering af de i hovedsagen omhandlede monitorer.
      
       Sagens omkostninger
      71      Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer
         det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt
         i forbindelse med afgivelse af indlæg for Domstolen, ikke erstattes. 
      
      På grundlag af disse præmisser kender Domstolen (Tredje Afdeling) for ret:
      1)      De i hovedsagen omhandlede monitorer kan tariferes i underposition 8471 60 90 som kombinerede enheder, der »hovedsageligt«
            anvendes i et automatisk databehandlingsanlæg efter betydningen i bestemmelse 5B, litra a), i kapitel 8 i den kombinerede
            nomenklatur i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles
            toldtarif, som ændret ved Kommissionens forordning (EF) nr. 1789/2003 af 11. september 2003, alene fordi de er i stand til
            at gengive signaler fra både en automatisk databehandlingsmaskine og fra andre kilder.
      2)      Med henblik på at afgøre, om de i hovedsagen omhandlede monitorer er enheder, der hovedsageligt anvendes i et automatisk databehandlingsanlæg,
            skal de nationale myndigheder, herunder domstolene, henholde sig til angivelserne i de forklarende bemærkninger vedrørende
            pos. 8471 i det harmoniserede system, der blev indført ved den internationale konvention vedrørende det harmoniserede varebeskrivelses-
            og varenomenklatursystem, indgået i Bruxelles den 14. juni 1983, samt ændringsprotokollen hertil af 24. juni 1986, navnlig
            punkt 1-5 i punkt D i kapitel I, om skærme til automatiske databehandlingsmaskiner.
      3)      Kommissionens forordning (EF) nr. 754/2004 af 21. april 2004 om tarifering af visse varer i den kombinerede nomenklatur finder
            ikke anvendelse med henblik på tarifering af de i hovedsagen omhandlede monitorer.
      Underskrifter
      * Processprog: nederlandsk.